A magyar labdarúgó-válogatottnak 1964-ben nyolc találkozója volt. Két Európa-bajnoki selejtezőjét megnyerte Franciaország ellen, így kijutott a csapat Spanyolországba. Az első ellenfél a házigazda válogatott volt, küzdelmes mérkőzésen a 113. percben lőtt góllal győzött a spanyol csapat. Ezen a mérkőzésen volt hetvenedszer a válogatott tagja Tichy Lajos, később csak 1971-ben került vissza még egyszer, és utoljára a csapatba. A következő ellenfél Dánia volt, a végig támadó magyar válogatott nem tudott biztos vezetést elérni. Egyetlen dán ellentámadás elég volt, hogy egyenlítsen az ellenfél. Újra hosszabbításra került sor, Novák Dezső két góljával eldöntötte a meccset.